Tänapäeva teaduse üks suurimaid küsimusi on "mis on teadvus?". See, et tegu on küsimusega, on esialgu ehk üllatav - me kõik ju teame, mis teadvus on? Teadvus on meie kõigi igapäevaelu  lahutamatu osa: me kogeme maailma ja iseennast teadvuslikult. Sellest hoolimata on teadlased kimbatuses, kui nad üritavad aru saada, mis on teadvuse bioloogiline alus. Näitlikumalt sõnastades - kuidas on võimalik, et ajus toimuvad mingid füüsikalised-keemilised protsessid ja nendega kaasneb teadvuslik kogemus sidrunijäätise magusast ja pisut hapust maitsest?